Biden se voormalige tolk nog in Afghanistan | Maroela Media
Franse soldate staan wag by 'n weermagvliegtuig op die lughawe in Kaboel terwyl hulle wag om Franse en Afghaanse burgers uit die land te neem. (Foto: STR/AFP)
Biden, in daardie stadium senator, en twee wetmakers, het Afghanistan besoek toe hulle tydens 'n sneeustorm gedwing is om in 'n afgeleë gebied met hul helikopter te land, het die koerant Dinsdag berig.
Die tolk, slegs bekend as "Mohammed" om sy identiteit te beskerm, het in daardie stadium gereeld vir die Amerikaanse weermag gewerk en deelgeneem aan krygstogte.
Mohammed het by 'n klein Quick Reaction Force aangesluit wat van die Bagram-lugmagbasis na die berge gery het om die drie mans te red. Daar was kommer dat Biden en die twee ander senior senators, Chuck Hagel en John Kerry, moontlik deur die Taliban aangeval sou word.
Mohammed kon egter nou, 13 jaar later, nie betyds sy aansoek vir ontruiming laat prosesseer om na die VSA te emigreer nie ná die Taliban beheer geneem het oor die land.
"Hallo mnr. President: Red my en my gesin," het hy Maandag aan die koerant gesê – die dag van die laaste vlugte van die twee week lange noodontruiming uit die land. "Moet my nie hier vergeet nie."
Volgens die Wall Street Journal kruip Mohammed, sy vrou en vier kinders nou weg – bekommerd dat die Taliban sal toeslaan.
Jen Psaki, woordvoerder van die Withuis, het Dinsdag gesê die VSA wou hom help. "Ons sê dankie vir hom dat hy die afgelope 20 jaar aan ons kant geveg het," het sy aan verslaggewers gesê. "Ons sal jou uitkry. Ons sal jou diens eer."